అబినాష్ బొహారా

అభినాష్ బొహారా (జననం 30 జూలై 1997) నేపాల్ క్రికెట్ ఆటగాడు. ఆయన కుడిచేతి  బ్యాట్స్‌మన్, కుడిచేతి మీడియం ఫాస్ట్ బౌలింగ్ చేస్తాడు.

తొలినాళ్ళ జీవితం & కెరీర్
అభినాష్ బొహారా నేపాల్‌లోని సల్యాన్ జిల్లాలో జన్మించాడు. ఆయన చిన్నతనంలో ఎప్పుడూ సైన్యంలో చేరాలని కోరుకునేవాడు. అయితే ఆర్మీ ట్రయల్స్‌లో విజయం సాధించడంలో విఫలమైన తర్వాత నేపాల్‌గంజ్ (అప్పటి రీజియన్ నంబర్ 5) అండర్-19 క్రికెట్ జట్టుకు ప్రాతినిధ్యం వహిస్తూ తన క్రికెట్ ప్రయాణాన్ని ప్రారంభించాడు. ఆయన 2014 జాతీయ అండర్-19 క్రికెట్ టోర్నమెంట్‌లో నేపాల్‌గంజ్ తరపున రెండు మ్యాచ్‌లలో ఏడు వికెట్లు (బైతాడిపై మూడు, బిర్‌గంజ్‌పై నాలుగు) పడగొట్టాడు, అది క్రికెట్‌ను కెరీర్ ఎంపికగా ఎంచుకోవడానికి అతనికి మరింత ఆత్మవిశ్వాసాన్ని ఇచ్చిందని నమ్ముతాడు.  

అంతర్జాతీయ కెరీర్
బొహారా దేశీయ లీగ్‌లలో మంచి ప్రదర్శన ఇచ్చిన తర్వాత జనవరి 2019లో యునైటెడ్ అరబ్ ఎమిరేట్స్‌తో జరిగిన సిరీస్ కోసం నేపాల్ టీ20ఐ ఇంటర్నేషనల్ జట్టులో చోటు దక్కించుకున్నాడు.  ఆయన జనవరి 31న యునైటెడ్ అరబ్ ఎమిరేట్స్‌తో జరిగిన టీ20ఐ మ్యాచ్‌లో అరంగేట్రం చేసి మూడు మ్యాచ్‌లలో ఆరు వికెట్లు తీసి ప్లేయర్ ఆఫ్ ది సిరీస్‌గా ఎంపికయ్యాడు. ఆయన జూన్ 2019లో ఐసీసీ టీ20 ప్రపంచ కప్ ఆసియా క్వాలిఫైయర్ టోర్నమెంట్ ప్రాంతీయ ఫైనల్స్ కోసం నేపాల్ జట్టులో చోటు దక్కించుకున్నాడు.

ఆయన నవంబర్ 2019లో బంగ్లాదేశ్‌లో జరిగిన 2019 ఏసీసీ ఎమర్జింగ్ టీమ్స్ ఆసియా కప్ కోసం నేపాల్ జట్టులో చోటు దక్కించుకున్నాడు.  ఆయన 2019 నవంబర్ 16న హాంకాంగ్‌తో జరిగిన ఎమర్జింగ్ టీమ్స్ కప్‌లో నేపాల్ తరపున లిస్ట్ ఎలో అరంగేట్రం చేశాడు. అదే నెల తరువాత 2019 దక్షిణాసియా క్రీడలలో పురుషుల క్రికెట్ టోర్నమెంట్ కోసం నేపాల్ జట్టులో కూడా స్థానం పొందాడు.  మూడవ స్థానంలో నిలిచిన ప్లేఆఫ్ మ్యాచ్‌లో మాల్దీవులను ఐదు వికెట్ల తేడాతో ఓడించి నేపాల్ జట్టు కాంస్య పతకాన్ని గెలుచుకుంది.

బొహారా 2020 నేపాల్ ట్రై-నేషన్ సిరీస్ కోసం నేపాల్ వన్‌డే ఇంటర్నేషనల్ జట్టులో చోటు దక్కించుకున్నాడు.  ఆయన ఫిబ్రవరి 5న ఒమన్‌తో జరిగిన వన్‌డే మ్యాచ్‌తో అరంగేట్రం చేశాడు. సెప్టెంబర్ 2020లో నేపాల్ క్రికెట్ అసోసియేషన్ ద్వారా కేంద్ర కాంట్రాక్ట్ పొందిన పద్దెనిమిది మంది క్రికెటర్లలో ఒకడు.

ఆయన మే 2024లో ఐసీసీ పురుషుల టీ20 ప్రపంచ కప్ టోర్నమెంట్ కోసం నేపాల్ జట్టులో చోటు దక్కించుకున్నాడు.
మూలాలు

వర్గం:1997 జననాలు
వర్గం:క్రికెట్ క్రీడాకారులు
వర్గం:జీవిస్తున్న ప్రజలు
వర్గం:నేపాల్ క్రికెట్ క్రీడాకారులు
వర్గం:నేపాల్ టీ20 క్రికెట్ క్రీడాకారులు